Palatul Culturii este primul obiectiv de vizitat în Iaşi pentru turiştii din Republica Moldova care au plecat din Chişinău la 5 dimineaţă. Unii dintre ei au trecut Prutul pentru prima dată.

„Sunt impresionată, este foarte frumos aici! Chiar şi vremea afară e frumoasă, parcă e mai frumoasă aici, palatul m-a impresionat, deja astept să văd şi mallul,” spune Cristina Besarab, turistă.

În fiecare weekend, sute de cetăţeni din Republica Moldova vin să admire Iaşiul. Turul cu autocarul durează o zi şi costă 12 euro.

„Scopul nostru este să arătăm celor de acasă că dacă treci Prutul poți să întâlnești aici un oraș foarte frumos, este vorba de orașul Iași, care nu e mai puțin frumos decât celelalte destinații pe care le aleg turiștii în acest sezon, e vorba de Bulgaria, Grecia și alte destinații,” explică Alexandru Melnic, ghid turistic.

Excursia în Capitala Moldovei include şi câteva ore de cumpărături la mall.

„Îmi place foarte mult geanta asta, e super și probabil că o iau, o să mă îmbogățesc azi cu încă o gentuță, o să mai adaug una în colecția mea,” spune o turistă.

Excursiile săptămânale la Iaşi sunt organizatr de o agenţie de turism din Chişinău.